作者:楊元亨
標題:沁園春
內容:一棹橫江，問訊盟鷗，太守謂誰。道皇華使者，光風灑落。元宵三五，樂與民俱。寶榼金韉，玉梅釵燕，鬥鴨闌干花影嬉。人迎笑，似玉京春淺，長是燈時。風流不減人知。算嶽牧詞人誰似之。把南樓風月，渚宮丘壑，竹西歌舞，行樂濡須。萬斛金蓮，滿城開遍，朵朵留迎學士歸。明年宴，看柑傳天上，月在雲西。